32003D0390
L 135/19
JURNALUL OFÍCIAL AL UNIUNII EUROPENE
DECIZIA COMISIEI
din 23 mai 2003
de stabilire a condițiilor speciale de introducere pe piață a unor specii de animale de acvacultură considerate ca nefiind susceptibile la anumite boli, precum și a produselor derivate din acestea
[notificată cu numărul C(2003) 1641]
(Text cu relevanță pentru SEE)
(2003/390/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), astfel cum a fost modificată ultima dată prin Directiva 98/45/CE (2), în special articolul 10 alineatul (3), articolul 14 alineatele (1) și (3) și articolul 14 alineatul (4) paragraful al doilea,
întrucât:
(1)
Directiva 91/67/CEE stabilește cerințele și dispozițiile care reglementează stabilirea condițiilor adecvate pentru introducerea pe piață, în zone sau în exploatații care beneficiază de un program sau de un statut autorizat, a peștilor, moluștelor sau crustaceelor de crescătorie vii, care nu aparțin speciilor susceptibile menționate în lista II, coloana 2 din anexa A la directiva respectivă, precum și a icrelor sau a gameților acestora.
(2)
Directiva 91/67/CEE prevede o derogare de la cerințele respective pentru speciile care nu constituie vector al bolilor în cauză, mai exact în cazul în care s-a demonstrat că nu se produce o transmitere pasivă a bolilor menționate cu ocazia transportării animalelor de acvacultură care nu aparțin speciilor susceptibile, a icrelor sau a gameților acestora, dintr-o zonă neautorizată către o zonă autorizată. Această directivă prevede totodată stabilirea unei liste a animalelor de acvacultură cărora li se aplică această derogare.
(3)
Există dovezi suficiente care indică faptul că anumite specii de moluște nu sunt susceptibile la bonamioză (Bonamia ostreae) și la marteilioză (Marteilia refringens) și nu sunt nici vectori pasivi ai acestor boli. Este, așadar, necesară includerea lor în lista menționată.
(4)
Directiva 91/67/CEE prevede că peștii și moluștele de crescătorie vii trebuie să fie însoțiți de documente de transport atunci când sunt introduși în zone sau în exploatații care beneficiază de un statut sau de un program autorizat. Modelele acestor documente de transport sunt stabilite prin Decizia 93/22/CEE a Comisiei din 11 decembrie 1992 de stabilire a modelelor de documente de transport prevăzute la articolul 14 din Directiva 91/67/CEE a Consiliului (3). Din motive de claritate, este necesară actualizarea modelelor de documente de transport respective și, în consecință, înlocuirea Deciziei 93/22/CEE cu prezenta decizie.
(5)
Directiva 91/67/CEE prevede că introducerea pe piață a moluștelor menționate în anexa A coloana 2, lista II, trebuie să se facă sub rezerva unor garanții suplimentare referitoare, în special, la originea moluștelor. Punerea în aplicare a garanțiilor respective a cauzat dificultăți în aprovizionarea cu moluște. Decizia 93/55/CEE a Comisiei (4), astfel cum a fost modificată prin Decizia 93/169/CEE (5), modifică așadar, garanțiile referitoare la introducerea de moluște în zonele care beneficiază de un program autorizat privind Bonamia ostreae și Marteilia refringens. Este necesară actualizarea dispozițiilor Deciziei 93/55/CEE și, din motive de claritate, înlocuirea acestora cu dispozițiile prezentei decizii.
(6)
Prezenta decizie ține seama de noile date științifice și de recomandările Oficiului Internațional de Epizootii (OIE).
(7)
Prezenta decizie nu afectează cerințele de certificare în materie de sănătate publică; modelul de document pe care îl prezintă, nu ar trebui deci să fie solicitat în cazul în care animalele de acvacultură, ouăle și gameții acestora sunt introduse pe piață direct pentru consumul uman.
(8)
Este necesar să se prevadă un termen suficient pentru aplicarea noilor dispoziții privind autorizarea.
(9)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiectul și domeniul de aplicare
(1) Prezenta decizie stabilește:
(a)
cerințele privind sănătatea animală care reglementează introducerea pe piață a animalelor de acvacultură, a icrelor și a gameților acestora, în cazul în care nu sunt susceptibile la bolile menționate la lista II coloana 1 din anexa A la Directiva 91/67/CEE, în zonele și exploatațiile care beneficiază de un program sau de un statut autorizat;
(b)
modelul de document de transport menționat la articolul 14 alineatele (1) și (3) din Directiva 91/67/CEE și
(c)
lista speciilor de animale de acvacultură cărora li se aplică derogarea prevăzută la articolul 14 alineatul (4) primul paragraf din directiva menționată.
(2) Prezenta decizie nu se aplică animalelor de acvacultură, icrelor sau gameților acestora, menționate la alineatul (1), în cazul în care sunt introduse pe piață direct pentru consumul uman.
Articolul 2
În sensul prezentei decizii, se aplică definițiile enunțate la articolul 2 din Directiva 91/67/CEE, la articolul 2 din Directiva 93/53/CEE a Consiliului din 24 iunie 1993 de introducere a unor măsuri comunitare minime pentru controlul anumitor boli ale peștilor (6), astfel cum a fost modificată ultima dată prin Decizia 2001/288/CE a Comisiei (7), și la articolul 2 din Directiva 95/70/CE a Consiliului din 22 decembrie 1995 privind introducerea unor măsuri comunitare minime de control a anumitor boli ale moluștelor bivalve (8), astfel cum a fost modificată ultima dată prin Decizia 83/2003/CE (9).
Articolul 3
Documente de transport
Pentru a fi introduse într-o zonă sau o exploatație care beneficiază de un program sau de un statut autorizat, toate animalele de acvacultură menționate în prezenta decizie, precum și icrele sau gameții acestora, trebuie să fie însoțite de un document de transport în conformitate cu modelul indicat în anexa I, ținând seama de notele explicative incluse în anexa II, și să îndeplinească cerințele stabilite în documentul respectiv.
Articolul 4
Specii care nu constituie vector al bolilor
În conformitate cu articolul 14 alineatul (4) paragraful al doilea din Directiva 91/67/CEE, anexa III la prezenta decizie cuprinde lista speciilor de animale de acvacultură cărora li se aplică derogarea menționată la primul paragraf din alineatul respectiv.
Articolul 5
Abrogare
Deciziile 93/22/CEE și 93/55/CEE se abrogă. Trimiterile la deciziile abrogate se interpretează ca trimiteri la prezenta decizie.
Articolul 6
Aplicabilitate
Prezenta decizie se aplică de la 2 august 2003.
Articolul 7
Prezenta decizie se adresează statelor membre.
Adoptată la Bruxelles, 23 mai 2003.